Nimo dalšich insektow su předewšěm tež pčołki za přirodu nimoměry wažne. Často sej małe stworjenčka prawje wažić njewěmy. Tohodla so w lětnjej seriji na lokalnej stronje lětsa pilnym pčołkam a pčołarjam wěnujemy. (19)
Jedna ze serbskich swójbow w Lutobču, hdźež dohromady 160 ludźi bydli, su Krawžicy. Jich tam lochce nańdźeš, přetož na płoće před rjanym statokom při puću je přičinjena taflička, zo maja tam měd na předań. Mjeztym wosom lět tam Tomaš Krawža pčołari.
43lětny dopomina so rady na čas dźěćatstwa w Chrósćicach. Rady přebywaše tež pola wowki a dźěda we Wěteńcy. Dźěd bě tam swój čas wuspěšny pčołar. Tomaš hišće dźensa rady wo tym powěda, kak je dźědej pomhał měd wuwjerćeć. Wóń a słód čerstweho mjedu stej so jemu z tehdyšeho časa kruće do pomjatka zaryłoj. Zo su pčołki druhdy tež kałnyli, je porno tomu dawno zabył.
pol_Latn szl_Latn szl_Latn